Laugardaginn 18. janúar kl. 15 verður opnuð sýningin Far í Sverrissal Hafnarborgar en um er að ræða sýningu á verkum Þórdísar Jóhannesdóttur ( f. 1979 ) og Ralph Hannam ( 1915 - 2011 ) , sem eiga þar í samtali sín á milli . Þórdís og Ralph koma að ljósmyndun um óhefðbundnar leiðir . Hún er myndlistarmaður sem notar ljósmyndina sem sinn miðil , án þess að leggja áherslu á tæknina . Þægindi stafrænna aðferða gefa henni tækifæri til myndvinnslu sem áður krafðist annars konar handavinnu og tækniþekkingar . Ralph var áhugaljósmyndari og af þeim verkum sem varðveitt eru eftir hann má sjá að hann nálgast ljósmyndun eingöngu sem leið til listrænnar sköpunar . Þau eru því bæði staðsett utan hins hefðbundna heims atvinnuljósmyndarans og hafa allt það frelsi sem þau kjósa sér . Við undirbúning þessarar sýningar fór Þórdís í gegnum myndasafn sitt og valdi myndir til að para við myndir Ralphs . Samsvörunin á milli verka þeirra er ótrúleg en þau eiga það sameiginlegt að stilla ekki upp fyrir myndatökuna , heldur leita þau að áhugaverðum formum sem þau fanga síðan með myndavélinni . Næmt auga , tilviljun og heppni stjórna útkomunni . Skurður myndanna er einnig mikilvægur í verkum þeirra beggja : þau þrengja sjónarhornið og skera burt allan óþarfa . Snertiflötur þessara tveggja listamanna birtist án átaka . Samspil verkanna er sannfærandi og óþvingað . Formið er viðfangsefni þeirra beggja . Lýsingin , myndbyggingin og jafnvægið skiptir mun meira máli en myndefnið sjálft . Það sjónræna samtal sem fram fer á sýningunni á uppruna sinn í umhverfinu – hversdagsleikanum – og minnir okkur á að fegurðin getur búið víða . Sýningin er unnin í samstarfi við Þjóðminjasafn Íslands og er hluti af Ljósmyndahátíð Íslands .